Μπάμιες επίσημες
Πεντανόστιμες μπάμιες από την Τήνο, μαγειρεμένες με μια σάλτσα κουκισμένη με ζάχαρη και σερβιρισμένες «επίσημα», παραταγμένες ακτινωτά στην πιατέλα σε σχήμα ήλιου!
1 κιλό μπάμιες, καθαρισμένες (βλέπε μυστικό) , 2 μέτρια ξερά κρεμμύδια, κομμένα σε ψιλά καρέ, 1 κιλό ώριμες ντομάτες, ξεφλουδισμένες και ψιλοκομμένες, 40 ml ξίδι, 2 κουτ. σούπας φύλλα μαϊντανού, ψιλοκομμένα, 2 κουτ. σούπας ζάχαρη, 100 ml ελαιόλαδο, αλάτι, φρεσκοτριμμένο πιπέρι
Για να φτιάξουμε τις «επίσημες» μπάμιες, κάνουμε ως εξής: Σε μια φαρδιά κατσαρόλα ρίχνουμε το ελαιόλαδο με 100 ml νερό και το κρεμμύδι και ζεσταίνουμε σε μέτρια φωτιά για περίπου 5 λεπτά, μέχρι να «αχνιστεί» το κρεμμύδι και να μαλακώσει. Ρίχνουμε τις μπάμιες και συνεχίζουμε το άχνισμα για άλλα 5 λεπτά, μέχρι να μαλακώσουν ελαφρώς. Ρίχνουμε το ξίδι, τις ντομάτες, τη ζάχαρη και αλατοπίπερο, ανακατεύουμε απαλά και προσθέτουμε τόσο νερό ώστε να καλύψει όλα τα υλικά. Χαμηλώνουμε τη φωτιά και σιγομαγειρεύουμε για περίπου 45 λεπτά, μέχρι να μαλακώσουν οι μπάμιες, αλλά να μη λιώσουν. Αποσύρουμε και τις αφήνουμε να κρυώσουν ελαφρώς. Διαλέγουμε τις μπάμιες και ξεχωρίζουμε τις μικρότερες από τις μεσαίες και τις μεγαλύτερες.Σε μια στρογγυλή πιατέλα τοποθετούμε ακτινωτά στο κέντρο τις μικρότερες μπάμιες και συνεχίζουμε περιφερειακά βάζοντας τις μεγαλύτερες γύρω-γύρω σε στεφάνι. Περιχύνουμε με τη σάλτσα, σκορπίζουμε το μαϊντανό και σερβίρουμε.
Λαχανικά,Μπάμιες,Ντομάτα,Vegan,Νηστίσιμα,Χορτοφαγικά